次韻方泳道見寄
作者：高斯得
朝代：宋

paragraphs: 延首浙河外，浮氛翳青天。
下有豺與贙，紛其集中田。
況復直歲祲，蒿萊莽連阡。
民流入他郡，百里無人烟。
咨予忝觀風，七州命所懸。
駐車問疾苦，入耳潸潸然。
期令萬蒼黔，生意春無邊。
一網獵羣饕，其敢諉力綿。
天王自聖明，凝旒蔽其前。
曰此何罪辜，而誣飲貪泉。
奉使既不稱，還印歸民編。
南窗可笑傲，雙溪恣流連。
不貪金門步，不慕東壁躔。
但願紫皇寤，赤子逃烹煎。
賢聚國脈壯，吏良民瘼痊。
臣雖就九死，沒齒無怨言。
方子遠投贈，厲我彌貞堅。
枯木已無心，安能被朱絃。
江水倘可楫，吾其劍西川。